پاکستان کېنېډا ته خواست کړی د کريمه بلوچ د مړينې پلټنې دې وکړي
د پاکستان د بهرنيو چارو وزارت کېنېډا ته خواست کړی چې د کريمه بلوچ د مړینې پلټنې وکړي او رپورټ يې ترې غوښتی دی.
کراچۍ — د بلوچستان صوبې د وزیراعلی مشاورې بشری ريند د کريمه بلوچ په مړينه د خفګان څرګندونه کړې او د پاکستان د بهرنيو چارو د وزارت لخوا د کېنېډا سره د تماس خبره یې کړې ده. هغې ویلي دا د کېنېډا د حکومت زمه واري ده چې پاکستاني وګړو ته تحفظ ورکړي. هغه دا هم ويلي چې د کریمه بلوچ د مړینې د قضيې په تړاؤ د کېنېډا پوليسو دوه مشکوک کسان هم نيولي دي. د بلوچستان د زده کوونکو د سازمان بي ایس او - ازاد پخوانۍ یواځینۍ ښځینه مشره او د بشري حقونو فعاله کریمه بلوچ د دسمبر په 20مه د کېنېډا په ټورنټو ښار کې ورکه شوې او د دسمبر په 21مه د هغې مړی موندل شوی ؤ. د ټورنټو پولیسو د هغې د ورکېدو خبر ورکړی وو، خو وروسته د هغې کورنۍ تایید کړه چې پولیسو د هغې مړی موندلی دی. پولیس وایي 37 کلنه کریمه بلوچ د اتوار- یکشبې په ورځ ماسپښین تقریباً درې بجې د ټورنټو په بې سټریټ او کوې ویسټ سیمو کې لیدل شوې ده خو له هغه وروسته بې درکه شوې وه. د ټورنټو پولیسو د شورو- چارشنبې په ورځ په 23م دسمبر د لومړنیو پلټنو په اړه په ټویټر لیکلي ؤ "د یو بې درکه شوي تن د پلټنو په اړه د ټولنې او رسنیو له شدیدې دلچسپۍ خبر یو، د حالاتو جایزه مو اخیستې او افسرانو دا یوه غیرمجرمانه مړینه ګڼلې او د وژنې څه شک نه شته. موږ یې کورنۍ ته معلومات ورکړي دي". د کريمه بلوچ د مړينې وروسته د بشري حقونو ځايي او نړيوالو تنظیمونو غوښتنه کړې وه چې د هغې د مړينې پلټنې دې وشي او رښتيا دې مخې ته راوستل شي. په پاکستان کې مظاهرې شوي او په کراچۍ کې د مظاهرې په مهال د بلوچ مسنګ پرسن غورځنګ مشر ماما قدير وي او ای ډيوه سره په خبرو کې وويل، د کېنېډا پولیس څنګه ويلی شي چې د کريمه بلوچ مړينه غېرمجرمانه ده. هغه ويلي ؤ دوی د کېنېډا د حکومت نه غواړي چې که د کريمه بلوچ مړینه غېر مجرمانه ده نو اصل علت يې څه دی بايد هغه علت ښکاره کړی شي چې هغه ولې او څنګه مړه شوې ده. فضل عزيز په کراچۍ کې د وي او اې ډيوه خبريال دی په سياسي، تعليمي، صحت او کلتور سره په ټولنيزو موضوعاتو وېب، رېډيو او ټيلي ويژن ته رپورټونه جوړوي او په ځانګړو موضوعاتو ليکل هم کوي. د کراچۍ د اردو پوهنتون نه يې د جرنلزم او کراچۍ پوهنتون نه يې د نړيوالو اړيکو د ماسټرۍ ډګريانې ترلاسه کړي دي.